北嶽
作者：韓琦
朝代：宋

paragraphs: 四海尊方嶽，常推朔鎮雄。
陽爲中夏勝，陰與北胡窮。
孕秀賢豪出，宣靈造化通。
斗乘天位正，乾發帝基隆。
盛畜嚴凝氣，橫障廣莫風。
舉頭瞻峻極，危坐壓崆峒。
殖物資坤德，栖真固坎宮。
星躔函畢昴，祀典軼王公。
俗仰良材富，年隨喜澤豐。
左肱揮渤澥，右股跨獯戎。
地險祠庭革，時平戍壘空。
嵐光朝撲黛，寶色夜舒虹。
有藥皆奇種，無花不異叢。
層巔健雕鶚，怪穴老羆熊。
肆覲儀雖闊，斯民望未充。
何時清大漠，封牒紀宸功。